‘ธีระชัย’ห่วงบาท
ยืมมือหอการค้ารื้อตะกร้าเงินกำหนดยุทธศาสตร์5ด้านสู้ศึก
30 ส.ค. 2554

ยืมมือหอการค้ารื้อตะกร้าเงินกำหนดยุทธศาสตร์5ด้านสู้ศึก
ขุนคลังยืมมือหอการค้า รื้อระบบอัตราแลกเปลี่ยนนำตะกร้าเงินมาเล่น ยันไม่ได้แทรกแซง ธปท.
นายธีระชัย ภูวนาถนรานุบาล รมว.คลัง กล่าวภายหลังการประชุมคณะกรรมการติดตามภาวะเศรษฐกิจ ซึ่งมีผู้นำหน่วยงานด้านเศรษฐกิจทุกแขนงว่า ได้มอบหมายให้มหาวิทยาลัยหอการค้าไทย ไปทำการศึกษาอัตราแลกเปลี่ยนระบบตะกร้าเงินที่เหมาะสมกับสถานการณ์เศรษฐกิจของไทยในช่วง 10 ปีข้างหน้า เนื่องจากในอนาคตระบบสัดส่วนการค้าการลงทุนในตลาดโลกจะมีการเปลี่ยนแปลง
นายธีระชัย กล่าวว่า การดูแลอัตราแลกเปลี่ยนเป็นหน้าที่ของธนาคารแห่งประเทศไทย (ธปท.) ซึ่งมีระบบตะกร้าดูสัดส่วนค่าเงินแต่ละสกุลอยู่แล้ว ซึ่งการศึกษาระบบตะกร้าเงินครั้งนี้ ไม่ได้หมายความว่า ระบบตะกร้าเงินของ ธปท. ที่ใช้อยู่ไม่มีประสิทธิภาพ แต่เป็นเพียงการศึกษาเพิ่มเติมเพื่อใช้เป็นข้อมูล และใช้เป็นประโยชน์ในทางวิชาการเท่านั้น
“ผมไม่ทราบว่า ธปท. เคยมีการศึกษาสัดส่วนตะกร้าเงินในอนาคตหรือไม่ เพราะ ธปท. เองก็ไม่เคยชี้แจงให้ทราบ แต่ผมยืนยันว่า ไม่ได้แทรกแซงการทำงานของ ธปท.แต่อย่างใด” นายธีระชัย กล่าว
แหล่งข่าวจาก ธปท.เปิดเผยว่า เป้าหมายที่ รมว.คลังต้องการนั้นคงไม่ใช่กลับไปใช้ระบบตะกร้าเงินแบบอัตราแลกเปลี่ยนแบบคงที่เหมือนปี 2540 แต่ต้องการเข้ามาดูแลในเรื่องของการสร้างดัชนีค่าเงินบาท (Effective Exchange Rate Index) ที่ปัจจุบัน ธปท.นำขนาดการค้ากับประเทศคู่ค้ามาเป็นตัวถ่วงในการคำนวณค่าเงินบาทว่าแกว่งตัวมากน้อยแค่ไหน 
“เราเข้าใจว่าคุณธีระชัยเป็นห่วงในเรื่องนี้มากกว่า ซึ่งถ้าเป็นเช่นนี้ก็ไม่มีปัญหา เพราะตอนนี้ ธปท.มอนิเตอร์ขนาดการค้า การเคลื่อนไหวค่าเงินทุกเดือน และปรับเปลี่ยนตามความเหมาะสม เพราะขณะนี้การค้ากับสหรัฐและยุโรปมีแค่กลุ่มละ 10-11% แต่ค้ากับจีนสูงกว่า 11% แล้ว ที่เหลือเป็นอาเซียน ในอีก 5-10 ปีสหรัฐกับอียูก็คงค้าขายกับไทยลดลงเหลือ 57% ค่าเงินก็ต้องพิจารณาจากคู่ค้า แต่คงไม่ใช่นำระบบตะกร้าเงินที่เป็นการกำหนดอัตราแลกเปลี่ยนคงที่มาใช้ ไม่เช่นนั้นยุ่งแน่” แหล่งข่าวเปิดเผย
ระบบตะกร้าเงินของไทยเลิกใช้มาตั้งแต่วันที่ 2 ก.ค. 2540 ที่ตอนนั้นมีการนำมาใช้เพื่อกำหนดค่าเงินบาทเป็นรายวันโดยทุนรักษาระดับอัตราแลกเปลี่ยนเงินตรา โดยใช้สูตรลับที่รับรู้กันว่าใช้ค่าเงินเหรียญสหรัฐเป็นตัววัดน้ำหนัก 80% เงินเยนของญี่ปุ่น 15% และเงินดอยช์มาร์ก เยอรมนี 5% เมื่อได้ค่าเงินบาทจากสูตรลับ ทุนรักษาระดับ จะประกาศอัตรากลางที่จะซื้อหรือขายกับธนาคาร หลังจากนั้นธนาคารก็จะนำอัตรากลางไปซื้อหรือขายกับลูกค้าต่อไป แต่ตอนนี้เป็นแบบลอยตัวที่มีการกำหนดอัตราเป้าหมายขั้นต่ำสุดและสูงสุดเพื่อใช้เป็นเกณฑ์ดูแลค่าเงิน
นายธีระชัย กล่าวอีกว่า ที่ประชุมยังได้กำหนดนโยบายในการขับเคลื่อนเศรษฐกิจและการดำเนินงานสำคัญ 5 ด้าน ได้แก่ ด้านแรกเน้นกระบวนการสร้างอุปสงค์ในประเทศให้เกิดขึ้นอย่างต่อเนื่อง 
ด้านที่สอง เร่งให้เอกชนมีการปรับตัว รับค่าจ้างและเงินเดือนที่อาจเพิ่มขึ้นในอนาคต โดยในส่วนนี้รัฐบาลจะมีมาตรการเพื่อสร้างแรงจูงใจให้เอกชน โดยจะเร่งดำเนินการ นโยบายปรับลดภาษีนิติบุคคลลงให้มีผลเร็วที่สุด ซึ่งทำให้เอกชนมีเงินทุนเหลือเพียงพอที่จะใช้ลงทุนด้านอื่นๆ 
ด้านที่สาม เน้นการพัฒนาและเปิดตลาดส่งออกใหม่ๆ เพื่อทดแทนตลาดหลัก ด้านที่สี่ รัฐบาลจะต้องเร่งพัฒนาโครงสร้างพื้นฐานของประเทศอย่างต่อเนื่อง โดยอาจมีการดึงเอกชนเข้ามาร่วมดำเนินการ 
ด้านที่ห้า ส่งเสริมให้เอกชนมีการขยายการลงทุนไปยังต่างประเทศให้มากขึ้น ทั้งการลงทุนในหลักทรัพย์และการลงทุนในรูปแบบธุรกิจอื่นๆ 
นอกจากนี้ ยังศึกษาความเป็นไปได้ว่าจะให้ปี 2555 เป็นปีแห่งการลงทุนของภาคเอกชน และให้เป็นปีแห่งการพัฒนาทักษะแรงงาน และการพัฒนาการบริหารการผลิต และฝึกอบรมฝีมือแรงงานเพื่อส่งเสริมให้ภาคเอกชนมีประสิทธิภาพมากขึ้น